A Bizottság 1517/95/EK rendelete
(1995. június 29.)
az 1766/92/EGK rendeletnek a gabonaalapú keveréktakarmányok kivitelére és behozatalára vonatkozó intézkedések tekintetében történő alkalmazása részletes szabályainak megállapításáról, valamint a gabonafélék és a rizs import- és exportengedélyezési rendszerének alkalmazására vonatkozó különös részletes szabályok megállapításáról szóló 1162/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az Ausztria, Finnország és Svédország csatlakozási okmánya által, valamint a 3290/94/EK rendelet által módosított [1], a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2] és különösen annak 10. cikke (4) bekezdésére, 11. cikke (4) bekezdésére, 13. cikke (11) bekezdésére és 16. cikke (2) bekezdésére,
tekintettel a legutóbb a 3290/94/EK rendelet által módosított, a rizs piacának közös szervezéséről szóló, 1976. június 21-i 1418/76/EGK tanácsi rendeletre [3] és különösen annak 13. cikke (4) bekezdésére, 14. cikke (16) bekezdésére és 17. cikkére,
mivel, összetételétől függően, a 2309 KN-kód alá tartozó kész állati takarmány vagy az 1766/92/EGK rendelet hatálya alá, vagy pedig a legutóbb az Ausztria, Finnország és Svédország csatlakozási okmánya által, valamint a 3290/94/EK rendelet által módosított, a tej és a tejtermékek piacának közös szervezéséről szóló, 1968. június 27-i 804/68/EGK tanácsi rendelet [4] hatálya alá tartozik; mivel ha az ilyen termék az 1766/92/EGK rendelet hatálya alá tartozik, az importlefölözés helyébe 1995. július 1-jétől importvám lép;
mivel az 1766/92/EGK rendelet 9. cikke a rendelet 1. cikkében felsorolt termékekre vonatkozóan import-, illetve exportengedély benyújtását írja elő, és e termékek között szerepelnek állati takarmányozásra használt készítmények;
mivel az 1766/92/EGK rendelet 13. cikke a rendelet A. mellékletében felsorolt árukra vonatkozóan export-visszatérítés nyújtásáról rendelkezik; mivel a visszatérítés fő célja az alaptermékek Közösségen belüli árai és a világpiaci árak közötti különbség ellensúlyozása; mivel meg kell állapítani az ilyen visszatérítés nyújtására vonatkozó általános szabályokat;
mivel a visszatérítés kifizetése céljából csak azokat a termékeket kell figyelembe venni, amelyeknek a keveréktakarmányokban felhasznált mennyisége és tulajdonságai a kérdéses gabonaalapú takarmányanyag szempontjából igazán meghatározóak, azaz a gabonaféléket, a gabonalisztet és a gabonafélék őrlése és kezelése során nyert fel nem dolgozott termékeket, kizárva az olyan egyéb termékeket, amelyeknek az ilyen típusú takarmányokban való felhasználása kiegészítő jellegű vagy elhanyagolható;
mivel az ezekre a különböző gabonatermékekre vonatkozó visszatérítés összegének meghatározásakor különösen az alapvető gabonaféléknek, azaz a kukoricának, a búzának és az árpának a világpiaci árai és a közösségi piaci árai közötti különbséget kell figyelembe venni;
mivel az előre rögzített visszatérítések kiigazításakor figyelembe kell venni a visszatérítés alapjául szolgáló tényezőket; mivel az ilyen kiigazításkor figyelembe kell venni a gabonatermék-tartalmat;
mivel a legutóbb az 1707/94/EK rendelet [5] által módosított, a gabonaalapú keveréktakarmányokra vonatkozó export-visszatérítések odaítéléséről és előzetes rögzítéséről szóló, 1969. szeptember 29-i 1913/69/EGK bizottsági rendeletet [6], valamint az 1766/92/EGK tanácsi rendeletnek a gabonaalapú takarmányokra alkalmazandó intézkedések tekintetében történő alkalmazása részletes szabályainak megállapításáról szóló, 1993. június 25-i 1619/93/EGK bizottsági rendeletet [7] 1995. július 1-jétől hatályon kívül kell helyezni; mivel ez a rendelet átveszi az említett rendeletek rendelkezéseit, továbbá a jelenlegi piaci helyzethez és a többoldalú kereskedelmi tárgyalások Uruguay-i Fordulója keretében kötött megállapodások végrehajtásához igazítja azokat;
mivel annak következtében, hogy a legutóbb az 1043/95/EK rendelettel módosított 891/89/EGK bizottsági rendelet 5. cikkének (2) bekezdése [8] beépítésre került a gabonafélék és a rizs import- és exportengedélyezési rendszerének alkalmazására vonatkozó különleges részletes szabályok megállapításáról szóló, 1995. május 23-i 1162/95/EK bizottsági rendelet 4. cikkének (2) bekezdésébe [9], az említett rendeletet módosítani kell annak érdekében, hogy az engedélyeknek az 1766/92/EGK rendelet 9. cikke szerinti kibocsátása lehetővé váljon;
mivel a Gabonapiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
I. CÍM
Visszatérítések
1. cikk
(1) E rendeletnek megfelelően kell rögzíteni a 23091011, 23091013, 23091031, 23091033, 23091051, 23091053, 23099031, 23099033, 23099041, 23099043, 23099051 és 23099053 KN-kód alá tartozó és az 1766/92/EGK rendelet A. mellékletében szereplő termékekre (a továbbiakban: gabonaalapú keveréktakarmányok) vonatkozó export-visszatérítéseket.
(2) A gabonaalapú keveréktakarmányok besorolására az I. mellékletben szereplő KN-kódok alatt kerül sor.
2. cikk
(1) Egy adott hónap folyamán, a gabonaalapú keveréktakarmányokra vonatkozóan nyújtható export-visszatérítést a keveréktakarmányban található valamennyi gabonaféle tekintetében a tonnában kifejezett mennyiség szerint kell rögzíteni, a következő kritériumok figyelembevételével:
a) a leggyakrabban használt alapvető gabonafélékre vonatkozóan az előző hónap során adott visszatérítéseknek a tárgyhavi növekedés alapján kiigazított átlaga;
b) a leggyakrabban használt alapvető gabonafélékre vonatkozó importvámok átlaga;
c) a kérdéses termékek piacai és értékesítési feltételei a világpiacon;
d) a Közösség piacain jelentkező zavarok elkerülésének szükségessége;
e) a szóban forgó kivitel gazdasági vonatkozásai.
(2) A visszatérítéseket legalább havonta egyszer kell rögzíteni.
3. cikk
(1) A visszatérítést szükség esetén az 1162/95/EK rendelet 12. cikkének megfelelően ki kell igazítani. A kiigazítást a keveréktakarmányban felhasznált gabonatermék tonnájára vetítve, a visszatérítésnek azzal az összeggel való növelése, illetve csökkentése útján kell végrehajtani, amely az 1162/95/EK rendelet 12. cikkének (1) és (2) bekezdésében említett egyes kiigazításokból következik. Szükség esetén a visszatérítés a tejpornak a kivitel hónapjában fennálló ára függvényében is kiigazítható.
Ez utóbbi termék esetében korrekciós tényezőt kell rögzíteni a kivitel hónapja folyamán az állati takarmányban történő felhasználásra szánt tejporra vonatkozóan nyújtott támogatás összegének figyelembevétele céljából.
(2) Az 1766/92/EGK rendelet 13. cikke (8) bekezdésének alkalmazása céljából a nulla összeget nem lehet visszatérítésnek tekinteni, következésképpen arra az 1162/95/EK rendelet 12. cikkének (3) bekezdésében említett kiigazítást nem lehet alkalmazni.
4. cikk
(1) Az exportőr legkésőbb a vámkezelés elvégzésekor értesíti a hatáskörrel rendelkező hatóságokat a gabonaalapú keveréktakarmány teljes összetételéről, a mezőgazdasági termékek export-visszatérítésre vonatozó nómenklatúrájában szereplő pozíció szerint meghatározva a keveréktakarmányban felhasznált egyes terméktípusok százalékos arányát, valamint a kukorica és az egyéb gabonafélék pontos mennyiségét.
(2) A tagállamok minden szükséges lépést megtesznek a nyilatkozat pontosságának biztosítása céljából.
5. cikk
A tagállamok minden nap délután (brüsszeli idő szerint) 3 óra előtt értesítik a Bizottságot azokról a gabonaalapú keveréktakarmány-mennyiségekről, amelyek tekintetében engedély kérelmezésére került sor.
Ebben az értesítésben különbséget kell tenni az export-visszatérítést illetve exportadót tartalmazó kérelmek, valamint a visszatérítést nem tartalmazó kérelmek között.
Az értesítésben közölni kell a keveréktakarmányokban felhasznált gabonaféléknek az exportengedély-kérelmeken feltüntetettek szerinti maximális mennyiségét is.
II. CÍM
Hiány esetén alkalmazandó rendelkezések
ÁLTALÁNOS RENDELKEZÉSEK
6. cikk
(1) Ha egy vagy több termék esetében az 1766/92/EGK rendelet 16. cikkében és az 1418/76/EGK rendelet 17. cikkében említett feltételek állnak fenn, a Bizottság a következő intézkedéseket hozhatja:
a) exportadó alkalmazása. Ezt az adót a Bizottság hetente egyszer rögzíti. Mértéke a rendeltetési helytől függően eltérő lehet;
b) az exportengedélyek kibocsátásának teljes vagy részleges felfüggesztése;
c) az elbírálás alatt lévő exportengedély-kérelmek teljes vagy részleges elutasítása.
(2) Az (1) bekezdés a) pontjában említett exportadó a vámkezelés elvégzésének napján alkalmazandó exportadó.
A kérelmezőnek az engedélykérelemmel egy időben beterjesztett kérésére azonban az engedély érvényességi ideje alatt teljesítendő kiviteli ügyletre az engedélykérelem benyújtásának napján alkalmazandó exportadót kell alkalmazni.
(3) A Bizottság határozatáról a tagállamokat értesíti, és azt közzéteszi.
7. cikk
A visszatérítés kiszámolásának céljából a gabonaalapú keveréktakarmány tejtermék-tartalmát az érintett termék tonnánkénti laktóztartalmának kétszerese adja.
8. cikk
Amennyiben e rendelet behozatalra vagy kivitelre vonatkozó alkalmazása céljából meg kell határozni a keményítő- illetőleg laktóztartalmat, az analitikai módszereket a keményítő esetében az 1766/92/EGK rendelet 23. cikkében megállapított eljárásnak megfelelően, a laktóz esetében pedig a 804/68/EGK rendelet 30. cikkében megállapított eljárásnak megfelelően kell meghatározni.
9. cikk
Az 1162/95/EK rendelet 4. cikkének (2) bekezdése helyébe a következő lép:
"(2) A 3719/88/EGK rendelet 13a. cikkétől eltérően a 23091011, 23091013, 23091031, 23091033, 23091051, 23091053, 23099031, 23099033, 23099041, 23099043, 23099051 és 23099053 KN-kód alá tartozó, 50 tömegszázaléknál kevesebb tejterméket tartalmazó termékek esetében az exportengedély-kérelmekben fel kell tüntetni:
- a 15. rovatban a termék leírását és nyolc számjegyű kódját; két vagy több szomszédos alosztályba tartozó termék esetében az exportőr feltüntetheti a 11 számjegyű visszatérítési nómenklatúrát,
- a 16. rovatban a "2309" hivatkozást,
- a 17. és a 18. rovatban a keveréktakarmányok exportálandó mennyiségét,
- a 20. rovatban, a keveréktakarmányban felhasználandó gabonatermék-tartalmat, amennyiben ez ismert, különbséget téve a kukorica és a többi gabonaféle között; egyéb esetben, ha a 15. rovat annotálására vonatkozó fent említett rendelkezés alkalmazására sor kerül, a felhasznált kukorica és egyéb gabonafélék mennyiségének különbözetét.
A kérelmekben szereplő részleteket az exportengedélyekben fel kell tüntetni."
10. cikk
Az 1913/69/EGK és az 1619/93/EGK rendelet 1995. július 1-jétől hatályát veszti. Azonban az 1995. július 1-je előtt kibocsátott engedélyekre továbbra is alkalmazni kell.
11. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet az 1995. július 1-je után kibocsátott igazolásokra kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. június 29-én.